b'\n_START_ARTICLE_\nZenonas Kuzavas\n_START_PARAGRAPH_\nZenonas Kuzavas - \xe2\x80\x9eFarmacijos \xc5\xbeini\xc5\xb3\xe2\x80\x9c redaktorius (1924\xe2\x80\x931925), Lietuvos vaistinink\xc5\xb3 draugijos vadovas (1925\xe2\x80\x931928).\n_START_SECTION_\nVeikla\n_START_PARAGRAPH_\nProvizorius Zenonas Kuzavas talkino organizuojant savanorius, materialiai r\xc4\x97m\xc4\x97 kariuomen\xc4\x99, daug prisid\xc4\x97jo prie Lietuvos vaistinink\xc5\xb3 draugijos (LVD) tarptautin\xc4\x97s veiklos. J. Ka\xc5\xa1insko iniciatyva 1911 m. sausio m\xc4\x97n. Maskvoje lietuviai farmacininkai sukviet\xc4\x97 susirinkim\xc4\x85 ir i\xc5\xa1rinko organizacin\xc4\xaf suva\xc5\xbeiavimo komitet\xc4\x85. Did\xc5\xbeiausia i\xc5\xa1kilusi problema buvo nuspr\xc4\x99sti suva\xc5\xbeiavimo viet\xc4\x85, ta\xc4\x8diau suva\xc5\xbeiavimo komiteto narys Z. Kuzavas nepritar\xc4\x97, kad farmacinink\xc5\xb3 suva\xc5\xbeiavimas b\xc5\xabt\xc5\xb3 rengiamas Maskvoje. Jis si\xc5\xabl\xc4\x97 lietuviams farmacininkams vykti \xc4\xaf Lietuvi\xc5\xb3 mokslo draugijos suva\xc5\xbeiavim\xc4\x85, rengiam\xc4\x85 1912 m. vasar\xc4\x85 Vilniuje, jungtis prie gydytoj\xc5\xb3, leisti bendr\xc4\x85 laikra\xc5\xa1t\xc4\xaf. Pirmaisiais LVD veiklos metais tarptautini\xc5\xb3 santyki\xc5\xb3 formavimui ir pl\xc4\x97tojimui buvo skiriama ma\xc5\xbeai d\xc4\x97mesio, ta\xc4\x8diau ketvirtajame de\xc5\xa1imtmetyje \xc4\xafsitrauk\xc4\x97 \xc4\xaf tarptautin\xc4\x99 veikl\xc4\x85 bei parod\xc4\x97 aktyvum\xc4\x85 ne tik dalyvaujant, bet ir organizuojant tarptautinius renginius Lietuvoje.\n_START_SECTION_\nU\xc5\xbesienio ry\xc5\xa1iai\n_START_PARAGRAPH_\nPirmiausia profesiniai santykiai buvo u\xc5\xbemegzti su kaimynine Latvija. Bendradarbiavimo iniciatoriai buvo Latvijos farmacijos specialistai. 1924 m. Lietuvos farmacininkai buvo pakviesti \xc4\xaf tarptautin\xc4\xaf suva\xc5\xbeiavim\xc4\x85 Rygoje, kur sutiko dalyvauti Estijos ir Suomijos Farmacininkai. LVD valdybos narys Z. Kuzavas i\xc5\xa1vyko susipa\xc5\xbeinti su Latvijos farmacijos administravimu, mokslu ir kitomis farmacijos sritimis. Kaimyn\xc5\xb3 modelis Z. Kuzavui pasirod\xc4\x97 pa\xc5\xbeangesnis ir sektinas. \xe2\x80\x9ePabaltijo valstybi\xc5\xb3 farmaceut\xc5\xb3 delegat\xc5\xb3 kongresas\xe2\x80\x9c \xc4\xafvyko 1925 m. bir\xc5\xbeelio 5\xe2\x80\x937 d. Rygoje. Jame jau dalyvavo ir atstovai i\xc5\xa1 Lietuvos. V\xc4\x97liau nuolat LVD nariai dalyvavo Latvijos koleg\xc5\xb3 suva\xc5\xbeiavimuose, taip pat i\xc5\xa1 kaimynini\xc5\xb3 \xc5\xa1ali\xc5\xb3 Latvijos ir Estijos atvykdavo atstovai \xc4\xaf LVD suva\xc5\xbeiavimus.'